Rapporten er fra sommeren 2019. Det private firma, der står bag rapporten, har modtaget efterretninger fra CADF om, at Michele Ferrari skal have mødtes med Jakob Fuglsang og den kasakhiske stjerne og holdkammerat til Fuglsang, Aleksej Lutsenko.

Derudover peger efterretningerne på, at Michele Ferrari har været tilstede sammen med Astana-holdet ved løbet Volta a Catalunya, hvor Jakob Fuglsang ikke deltog.

- Specifikt indikerer efterretninger fra CADF, at Michele Ferrari var til stede ved Vuelta a Catalunya med Astana Pro Team i marts 2019, har en base i Lugano, Schweiz, og for nylig har mødtes med Fuglsang og Lutsenko i Nice og/eller Monaco, skriver forfatterne bag rapporten.

Rapport: Ingen forbindelse på sociale medier

Rapportens konklusion er, at det ikke har været muligt at knytte en forbindelse mellem Michele Ferrari eller hans søn Stefan Ferrari til Jakob Fuglsang eller andre Astana-ryttere gennem offentligt tilgængelige oplysninger på de sociale medier.

- Hverken Michele eller Stefano Ferrari kunne endegyldigt forbindes med Astana Pro Team-ryttere eller deres tilknyttede lokationer. Både Michele og Stefano Ferrari forekommer at holde en bevidst lav profil og minimal online tilstedeværelse, står der i rapporten.

Michele Ferrari Født 1953 Læge og sportstræner. Begyndte sit arbejde med cykelryttere i 1980’erne. Han har arbejdet med en lang række af cykelsportens største stjerner, blandt andre Mario Cippolini, Alex Zülle, Laurent Jalabert, Toni Rominger, ifølge DR’s afslørende dokumentar, Danskerlægen fra 2000. Derudover arbejdede Michele Ferrari også sammen med Lance Armstrong, hvilket førte til at Michele Ferrari blev udelukket på livstid. Kilde: DR, The Sunday Times

Men rapportens forfattere foreslår samtidig yderligere efterforskning.

- (…) XX kunne foretage fysisk overvågning af de mistænkte ryttere for at skaffe yderligere information (...).

Det fremgår ikke af rapporten, om CAFD har foretaget yderligere efterforskningsskridt.

Juraprofessor: Helt enkel overtrædelse

Cykelsporten er underlagt reglerne i World Anti-Doping Code (Wada), som fastlægger, hvad ryttere og andre udøvere i sporten må og ikke må – og hvad sanktionerne er.

Og der er ingen tvivl om, at det ville være en "alvorlig sag" at træne med den livstidsudelukkede Michele Ferrari, siger professor Jens Evald.

- Man må ikke have lov til at træne med en træner, der er udelukket for overtrædelse af Wada's kodeks. Det er det enkle, siger juraprofessoren.

Ifølge reglerne i World Anti-Doping Code vil en rytter, der omgås med en person, der er udelukket fra sport, i første omgang blive bedt om at forklare sig. Hvis der ikke findes en fornuftig forklaring på kontakten med den udelukkede, så kan rytteren blive idømt udelukkelse fra sporten i mindst et og højst to år.

Lægen med det lange dopingspor

Manden, som Jakob Fuglsang er blevet efterforsket for at have haft kontakt til, er den italienske læge og cykeltræner Michele Ferrari.

Den italienske læge har haft en perlerække af verdens største cykelryttere som sine klienter, men den mest berømte er Lance Armstrong.

Armstrong vandt Tour de France syv gange i årene 1999 til 2005, men blev i 2012 frataget samtlige sine titler fra 1998 og frem. Samtidig blev Michele Ferrari udelukket fra sporten på livstid af det amerikanske anti-dopingagentur, USADA.

David Walsh har som journalist på The Sunday Times fulgt Lance Armstrong og Michele Ferrari tæt i to årtier og afslørede som den første forbindelsen mellem de to i 2001. Han er forfatter til flere bøger om Lance Armstrong og doping.